বিতর্ক দিয়েই শুরু হয়েছিল তাঁর ইউরো কাপ অভিযান। প্রথমে আইসল্যান্ড দলের প্রতি তাঁর অবমাননাকর মন্তব্য নিয়ে উত্তাল হয়ে উঠেছিল ফুটবলবিশ্ব। এমনকী বুধবার হাঙ্গেরির বিরুদ্ধে ম্যাচে নামার আগে নিজের দেশেরই সাংবাদিকদের মাইক্রোফোন জলে ফেলে দিয়ে বিতর্ক আরও খুঁচিয়ে দিয়েছিলেন তিনি। যা নিয়ে ম্যাচ খেলতে নামার আগে বিবৃতিও দিতে হয়েছিল কোচ ফার্নান্দো স্যান্টোসকে। কিন্তু সমস্ত বিতর্ক দূরে সরিয়ে তিনিই ফিরে এলেন সুপারম্যানের মতো। আরও একবার ত্রাতা হিসাবে পর্তুগালকে তুলে নিয়ে গেলেন শেষ ষোলোয়। তিনি— ক্রিশ্চিয়ানো রোনাল্ডো। হাঙ্গেরির বিরুদ্ধে রুব্ধশ্বাস ম্যাচের পর যা নিয়ে উচ্ছ্বসিত কোচ ফার্নান্দো স্যান্টোস বলেছেন, ‘‘রোনাল্ডো সম্পর্কে বরাবরই সকলে ভুল মূল্যায়ন করে এসেছেন। ও সেটা আবারও ভ্রান্ত প্রমাণ করে দিল। রোনাল্ডোর জন্য পর্তুগা গর্বিত।’’
ম্যাচের ফল ৩-৩। ‘এফ’ গ্রুপ থেকে তৃতীয় সেরা দল  হিসাবে পর্তুগাল নক-আউট পর্বে খেলবে ক্রোয়েশিয়ার বিরুদ্ধে। কিন্তু তার আগে বুধবার জোড়া গোলে ফেরা রোনাল্ডো যেন বাড়তি অক্সিজেন জুগিয়ে দিয়ে গেলেন শিবিরে। প্রথম ফুটবলার হিসাবে টানা চারটি ইউরো কাপে গোল করে তিনি গড়লেন নতুন কীর্তি। ম্যাচে পিছিয়ে থাকা পর্তুগালকে লড়াই করলেন নিজে গোল করে। সতীর্থ নানিকে গোলের বলও সাজিয়ে দিলেন তিনি। যদিও বুধবারের ম্যাচের মধ্যেও বারবার ধরা পড়েছে তাঁর অসহিষ্ণুতার ছবি। যা নিয়ে সতীর্থ নানি বলেছেন, ‘‘আমরা দুর্দান্ত লড়াই করে ম্যাচটায় সমতা ফিরিয়েছি। তার সঙ্গে এটাও মেনে নিতে হবে যে, আমরা দু’টো বাজে গোল খেয়েছি। সেটাই হয়তো রোনাল্ডো মেনে নিতে পারেনি। আমি ওর বিরক্তি দেখে মোটেও অবাক হইনি।’’